Správa zo zahraničnej pracovnej cesty

# Účastníci ZPC

**Meno a priezvisko:** **PaedDr. Žaneta Csáderová, PhD.**

**Názov pracoviska:** SADA, Hanulova 5/C, 841 01 Bratislava

**Pracovné zaradenie:** riaditeľ

**Znalosť jazykov:** anglicky, rusky

**Meno a priezvisko:** **PharmDr. Kamila Chomaničová, PhD.**

**Názov pracoviska:** SADA, Hanulova 5/C, 841 01 Bratislava

**Pracovné zaradenie:** odborný pracovník pre vzdelávanie

**Znalosť jazykov:** anglicky, nemecky

# Zahraničná pracovná cesta

**Štát:** Francúzsko

**Mesto:** Cannes

**Dátum:**  27.2.-1.3. 2024

**Prijímajúca organizácia:** The French Anti-Doping Agency (AFLD), World Anti-Doping Agency (WADA)

**Účel cesty:** účasť na antidopingovej vzdelávacej konferencii

**Spôsob financovania:** ZPC bola financovaná z rozpočtu SADA.

# Rámcový program pobytu

**Dátum/čas:** 27.2. 2024/18:30 Otvorenie svetovej antidopingovej konferenciie o vzdelávaní,

28.2. 2024/8:00 – 17:30 Svetová antidopingová konferencia o vzdelávaní,

29.2. 2024/8:00 – 17:15 Svetová antidopingová konferencia o vzdelávaní,

# Stručný priebeh rokovaní

27.2. 2024/18:30

Zástupcovia SADA sa zúčastnili oficiálneho otvorenia Svetovej antidopingovej konferencie o vzdelávaní. Členovia AFLD, starosta mesta Cannes a prezident WADA, Witold Bańka, sa prihovorili vyšše 400 účastníkom z celého sveta. Na konferencii sa stretli odborníci z oblasti antidopingu, vedci, vládni úradníci ako aj športovci, aby sa podelili o nové trendy vo vzdelávaní, čím prispeli k rozvoju edukačných programov a ochrane čistého športu. Prezident WADA vo svojom príhovore zdôraznil, že vzdelávanie je neoddeliteľným pilierom boja proti dopingu a jedným z pilierov ochrany čistého športu.

Riaditeľka AFLD, p. Bourgeoisová, počas svojho príhovoru povedala: "Kľúčovou úlohou vzdelávania je znížovanie rizika neúmyselného dopingu, čo zvyšuje pohodu športovca počas tréningu a príprave na súťaž. Práve nedostatok relevatných informácií a nízke povedomie o rizikách dopingu môže viesť k neúmyselnému porušeniu antidopingových pravidiel, niekedy s vážnymi následkami pre kariéru športovcov. Globálna vzdelávacia konferencia je príležitosťou na opätovné potvrdenie záväzku k prístupu založenému na vzdelávaní i odstrašovaní od porušovania antidopingových pravidiel."

28.2. 2024/8:00 – 17:30 **Svetová antidopingová konferencia o vzdelávaní**

Druhý deň konferencie bol zameraný na vylepšovanie vzdelávacích programov. Tie sa musia neustále rozvíjať a spĺňať potreby cieľových skupín. To znamená, že musíme byť kreatívni a hľadať špecifické vzdelávacie modely podľa potreby. Bližsie bolo rozobrané dizajnové myslenie, čiže prístup zameraný na človeka, ktorý nám umožňuje sústrediť sa na učiacich sa, a zároveň identifikovať oblasti, ktoré je potrebné zlepšiť. Testovaním kreatívnych riešení určitých problémov by sa mohli zlepšiť naše vzdelávacie programy a zefektívniť samotné vzdelávanie športovcov a ich podporného personálu. Nevyhnutnosťou je preto empatia, resp. vžitie sa do situácie účastníkov našich vzdelávacích programov. Na to, aby sme pochopili, akým výzvam čelia, je potrebné počuvať ich, a uvažovať o ich potrebách i doterajších skúsenostiach.

V poobednej časti sme sa na základe príbehov vybraných športovcov pokúsili vcítiť do ich situácie a pochopiť ich zmýšľanie. Následne sme sa prakticky pokúsili definovať rôzne možnosti riešenia, ako praktickú aplikáciu spomínaného dizajnového myslenia. Ak chceme aby bolo antidopingové vzdelávanie aktuálne a zohľadňovalo potreby jednotlivých cieľových skupín, je pre nás nevyhnutné hľadať nové inovatívne spôsoby, ako prispieť k ochrane čistého športu.

29.2. 2024/8:00 – 17:15 **Svetová antidopingová konferencia o vzdelávaní,**

Posledný deň konferencie mal viacero paralelných sekcií. V prvej sekcii nám bola prezentovaná praktická aplikácia dizajnového myslenia z hľadiska viacerých aspektov našej práce, vrátane modelovania výskumných otázok, prispôsobovania antidopingových programov a implementácie strategických riešení. Prednášajúci sa s nami podelili o výsledky vedeckého výskum v oblasti antidopingového vzdelávania, a z neho vyplývajúcu stratégiu programu čistého športu 2024.

Ďališia časť sa venovala implementácii princípov behaviorálnej vedy do individuálnych vzdelávacích programov v oblasti čistého športu. Často sa totiž zameriavame len na poskytovanie vedomostí, čo je len polovica úspechu. Pri vzdelávaní sa musíme zamerať predovšetkým na rozvoj celkového správania v oblasti čistého športu. Hlavnou témou ďalšej sekcie konferencie bol neúmyselný doping. Práve porušovania antidpoingových pravidiel z dôsledku užitia kontaminovaného výživového doplnku sa vyskytujú čoraz častejšie a preto je našou povinnosťou takýmto porušeniam predchádzať. Naďalej platí, že čistotu jednotlivých výživových doplnkov môže garantovať jedine výrobca, a nie antidopingové organizácie.

Zúčastnili sme sa aj sekcie zameranej na výchovu antidopingových odborníkov. Na to, aby sa antidopingové hnutie mohlo rozvíjať, je dôležité zosúladiť a zlepšiť zručnosti a kompetencie ľudí, ktorí sú priamou súčasťou ochrany čistého športu. Na tomto zasadnutí bola predstavená iniciatíva spolupráce, ktorá sa zameriava na vzdelávanie a rozvoj antidopingových odborníkov. V záverečnej časti konferencie sme spoločne diskutovali o aktualizácií medzinárodnej normy pre vzdelávanie, ktorá by mala nadobudnúť účinnosť spolu s novým Svetovým antidopingovým kódexom v roku 2027.

# Odporúčané závery

Na základe získaných poznatkov navrhujeme implementovať tematicky zaradené témy pre jednotlivé cieľové skupiny športovcov a ich sprievodného personálu. V rámci vzdelávania sa budeme viac zameriavať aj na školenie nových edukátorov, ktorí sú nevyhnutní pre samotnú edukačnú činnosť a mapovanie správania sa športovcov a ich podporného personálu.

Osobitú pozornosť v rámci vzdelávania budeme venovať aj dizajnovému mysleniu, empatii a viacerým riešeniam personalizovaného vzdelávania.

# Prehľad prinesenej dokumentácie a miesto jej uloženia

Žiadna.

# Osobitne vyhodnotený očakávaný prínos ZPC

Konferencia inšpirovala odborníkov na vzdelávanie v oblasti antidopingu na celom svete predvedením inovatívnych prístupov k edukácií, ktoré by mohli byť postupne implementované aj do systému vzdelávania na Slovensku.

Medzinárodná spolupráca, vďaka ktorej sme sa mohli stretnúť s rôznymi prístupmi k tej istej téme predstavuje hlavný prínos pre rozvoj antidopingového vzdelávania na Slovensku.

# Spôsob zverejnenia výsledkov ZPC, prenos získaných informácií

Správa je zverejnená na webovej stránke [www.antidoping.sk](http://www.antidoping.sk).

Súhlasím so zverejnením správy na internete.

**Správu vypracovali:**

PharmDr. Kamila Chomaničová, PhD. PaedDr. Žaneta Csáderová, PhD.

Odborná pracovníčka pre vzdelávanie Riaditeľka

**Správu schválil:**

Ing. Ján Sýkorčin GTSÚ

Ministerstvo cestovného ruchu a športu SR